Diari Oficial de la Generalitat Valenciana


Sumari del DOGV 6202, del 09-02-2010 (2010/963)

RESOLUCIÓ de 27 de gener de 2010, de la Conselleria d'Educació, per la qual es deixa sense efecte l'adscripció del Centro Universitario Estema a la Universitat Miguel Hernández d'Elx, es presta la conformitat per a la transmissió de la titularitat del dit centre, així com la modificació de la seua denominació i s'autoritza la seua adscripció a la Universitat Europea de Madrid.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6202

Data del DOGV
:   09-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/963


Data del document
:   27-01-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * centre d'ensenyament

RESOLUCIÓ de 27 de gener de 2010, de la Conselleria d'Educació, per la qual es deixa sense efecte l'adscripció del Centro Universitario Estema a la Universitat Miguel Hernández d'Elx, es presta la conformitat per a la transmissió de la titularitat del dit centre, així com la modificació de la seua denominació i s'autoritza la seua adscripció a la Universitat Europea de Madrid. [2010/963]  
En virtut del Decret 124/1999, de 16 d'agost, es va procedir a l'adscripció del centre privat d'ensenyança superior, Centro Universitario Estema a la Universitat Miguel Hernández d'Elx, per a impartir ensenyaments universitaris de caràcter oficial.  
Per mitjà d'un escrit de 20 de desembre de 2007, la Universitat Miguel Hernandez d'Elx, va sol·licitar a la Conselleria d'Educació, a petició de l'entitat titular del Centro Universitario Estema, l'inici de l'expedient de desadscripció del centre, segons el que disposa la clàusula dotzena, apartat b), del conveni d'adscripció, subscrit entre ambdós parts en data 4 de gener de 1999, que permet l'extinció del conveni de mutu acord, per mitjà d'un preavís de sis mesos.   
El Consell de Govern de la Universitat, reunit en sessió de 7 de novembre de 2007, va acordar aprovar la dissolució del conveni d'adscripció. Així mateix, el Ple del Consell Social de la Universitat, reunit en sessió de data 13 de novembre de 2007, va acordar emetre un informe favorable a la dissolució del conveni d'adscripció amb la Fundació Estema.  
Finalment, el Ple del Consell Valencià d'Universitats i Formació Superior, va tindre coneixement de la proposta de desadscripció del Centro Universitario Estema en la seua reunió de data 4 de març de 2008.  
Amb data 30 de juny de 2008, l'entitat Iniciativas Educativas Educa, SL.U i l'entitat titular van subscriure contracte de compravenda del Centro Universitario Estema, quedant subrogada la primera en tots els drets i obligacions que tinguera la segona. L'eficàcia del dit negoci jurídic, segons acord exprés de les parts, es troba condicionada a l'efectiva Autorització d'ensenyances en el centre.   
D'un altre costat, la Universitat Europea de Madrid, en data 19 de juny de 2008, va sol·licitar autorització per a l'adscripció a la dita universitat de l'antic Centro Universitario Estema, la denominació del qual ha sigut substituïda per voluntat de l'actual titular, per la de Centre d'Educació Superior Valencia. Per part de la Comunitat de Madrid, l'autorització de l'adscripció va ser concedida per Acord de 18 de setembre de 2008, del seu Consell de Govern (BOM de 23 d'octubre de 2008).  
El Consell Valencià d'Universitats i de Formació Superior va tindre coneixement de la proposta d'adscripció en la seua sessió de data 2 de juliol de 2008.  
En virtut del que disposa la Llei Orgànica 6/2001, de 21 de desembre, d'Universitats, el Reial Decret 557/1991, de 12 d'abril, sobre creació i reconeixement d'universitats i centres universitaris i l'article 10 de la Llei 4/2007, de 9 de febrer, de la Generalitat, de Coordinació del Sistema Universitari Valencià i vista la proposta del director general d'Universitat i Estudis Superiors de data 18 de gener de 2010 i de conformitat amb esta i fent ús de les atribucions que em conferix l'article 28 de la Llei 5/1983, de 30 de desembre, del Consell, resolc:  
Primer  
Deixar sense efecte l'adscripció del Centro Universitario Estema a la Universitat Miguel Hernández d'Elx en els termes expressats en el conveni subscrit per la Fundació Estema, l'entitat Iniciativas Educativas Educa, SLU, i la Universitat Miguel Hernández d'Elx, i amb les condicions que s'establixen en els articles següents.  
Segon  
Prestar la conformitat al canvi de titularitat del Centro Universitario Estema en favor de l'entitat Iniciativas Educativas Educa, SLU, la qual se subrogarà en tots els drets i obligacions que fins al moment haja ostentat l'anterior titular del mateix, i queda obligada a mantindre el centre en funcionament durant el temps que permeta finalitzar els seus estudis als alumnes matriculats en les ensenyances que van ser objecte d'adscripció a la Universitat Miguel Hernández d'Elx, amb un rendiment acadèmic normal, en els termes que preveu la legislació vigent.  
Tercer  
Prestar la conformitat al canvi de denominació del Centro Universitario Estema, de titularitat de l'entitat Iniciativas Educativas Educa, SLU, per la de Centre d'Educació Superior Valencia.  
Quart  
1. L'Entitat Iniciativas Educativas Educa SLU impartirà en el Centre d'Educació Superior Valencia i fins a la seua total extinció, les ensenyances de llicenciat en Administració d'Empreses, llicenciat en Dret, llicenciat en Traducció i Interpretació, diplomat en Ciències Empresarials, i diplomat en Turisme.  
2. L'extinció de les ensenyances es realitzarà de forma progressiva, curs a curs, d'acord amb allò que s'ha estipulat en el conveni pel qual s'acorda la desadscripció, i es garantirà el dret dels alumnes a disposar de dos convocatòries d'examen, en els dos cursos acadèmics següents a la corresponent extinció.  
Quint  
1. Els expedients i actes oficials dels alumnes que van cursar en el Centro Universitario Estema, o d'aquells que finalitzen en el Centre d'Educació Superior «Valencia» les ensenyances adscrites a la Universitat Miguel Hernández d'Elx, seran custodiats per la dita universitat, i les seues certificacions oficials seran expedides per esta.  
2. No obstant això, la nova entitat titular podrà alliberar, a sol·licitud dels alumnes interessats, documents no oficials de constància de les qualificacions i estudis cursats, sempre amb menció expressa del seu caràcter merament informatiu i no oficial.  
Sext  
S'autoritza l'adscripció a la Universitat Europea de Madrid, del Centre d'Educació Superior Valencia, amb seu a València, carrer General Elio, números 8 i 10, de titularitat de l'entitat Iniciativas Educativas Educa SLU.  
Sèptim  
El Centre d'Educació Superior Valencia, es regirà pel que disposa la Llei Orgànica 6/2001, de 21 de desembre, d'Universitats, i les normes que en el seu desplegament dicten l'Estat, la Comunitat de Madrid i la Generalitat, pel Reial Decret 557/1991, de 12 d'abril, pel conveni d'adscripció celebrat entre la Universitat Europea de Madrid i l'entitat titular del centre adscrit i per les seues pròpies normes d'organització i funcionament, que en tot cas hauran de respectar els principis constitucionals de llibertat acadèmica, manifestades en les llibertats de càtedra, investigació i d'estudi.  
Huité  
Del que disposen els articles anteriors es traslladarà al Ministeri d'Educació, a l'efecte de que practique les oportunes inscripcions en el Registre d'Universitats, Centres i Títols.  
De conformitat amb el que establixen els articles 107, 116 i 117, de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós-administratiu, en els terminis i davant dels òrgans que s'indiquen a continuació:  
El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.  
El recurs contenciós-administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
València, 27 de gener de 2010.- El conseller d'Educació: Alejandro Font de Mora Turón.